Turski marš / Konji
"Turski marš / Konji" jest peta singl-ploča sarajevske rok-grupe Divlje jagode, a objavila ga je zagrebačka izdavačka kuća Jugoton 1988. Pjesme na ovoj singl-ploči preuzete su s albuma "Konji" snimljenog iste godine. Ovo je prvo muzičko izdanje Divljih jagoda sa novim pjevačem Mladenom Vojičićem "Tifom" nakon odlaska Alije Islamovića. Na A-strani je "Turski marš" i obrada je trećeg stavka poznatog pod nazivom "Rondo ala Turca" komponiranog u a-molu iz Klavirske sonate br. 11 K 331/300i Wolfganga Amadeusa Mozarta. Okupivši veoma dobru ekipu rok muzičara, gitarist i vođa ovog sastava Sead Lipovača "Zele", koji je napisao i aranžman, iskoristio je priliku da u ovoj obradi poznatog klavirskog djela iz klasične muzike pokaže vještinu sviranja električne gitare. To se posebno odnosi na sviranje solo dionica u srednjem dijelu ove pjesme, koja počinje skoro trominutnim uvodom, koji se dobro uklapa u koncept naziva studijskog albuma "Konji". Veoma zanimljiva je pratnja na sintisajzeru, a posebno skoro jednominutni završetak pjesme odsviran po uzoru na jedno od najpoznatijih orguljaških djela "Tokata i fuga u d-molu", BWV 565 Johanna Sebastiana Bacha. Tom prilikom je sarajevski klavijaturist Vladimir Podany pokazao veoma dobro umijeće sviranja ovog muzičkog instrumenta. "Turski marš" je naišao na dobar odziv publike, a obrada ovog poznatog klasičnog djela redovno se izvodi na koncertima Divljih jagoda. Na B-strani je rok pjesma "Konji" po kojoj je nazvan njihov studijski LP album u kojoj se posebno istakao pjevač "Tifa". Muziku i aranžman napisao je Sead Lipovača "Zele" na tekst Slobodana Đurasovića. Na ovoj antologijskoj singl ploči, osim navedenih gitariste, klavijaturiste i pjevača, poseban pečat svojom kvalitetnom izvedbom dali su basist i prateći pjevač Zlatan Čehić kao i bubnjar Edin Šehović. Dizajn za omot uradio je Boris Galogaža, a producent je bio Peter Hinton.